Kangge nambah greged lan sengsemipun marang Basa Jawi, perlu dipun kulinakaken ningali kesenian, kados dene; wayang, kethoprak,ludrug, campursari lsp. Utawi mirengaken saking radhio, VCD, lsp. Kejawi saking punika langkung prayogi manawi sampun sumadya wonten wacan abasa jawi upamanipun Jaya Baya lsp. Sesambungan kaliyan bab punika, mboten ateges nglirwakaken Basa Indonesia lan Basa Manca. Sinau Basa manca ugi perlu sanget saperlu kangge ngadhepi jaman global punika. Ewasamanten sanadyan saged lan wasis basa punapa mawon , Basa Jawi sampun ngantos dipunlirwakaken lan dipun sepelekaken. Sampun ngantos dados lare Jawi ingkang mboten ngertos Jawinipun. Pratandha tiyang Jawi ingkang kirang mangertos Jawinipun sapunika sampun katingal, buktinipun sampun kathah. Tiyang sepah manawi ngendikan kaliyan putranipun samangke kathah ingkang ndamel Basa Indonesia. Ateges mboten maringi patuladhan tumrap putranipun kadospundi abasa Jawi ingkang sae. Mila mokal manawi tiyang sepah ingkang kados makaten kalawau nuntut punapa malih maido putranipun kok mboten saged Abasa Jawi.